b'\n_START_ARTICLE_\nModern Times Group\n_START_SECTION_\nMTG Norge\n_START_PARAGRAPH_\nMTG Norge har ca. 250 ansatte. Fra 2012 er Kalle Lisberg administrerende direkt\xc3\xb8r i selskapet. I Norge n\xc3\xa5r MTGs radio- og TV-tilbud ut til mer enn to millioner lyttere og seere hver dag. Virksomheten er lokalisert i Akersgata 73 i Oslo sentrum og p\xc3\xa5 Lillehammer, hvor P4 har sitt hovedkvarter.\n_START_SECTION_\nFjernsynsvirksomhet\n_START_PARAGRAPH_\nMTG eier satellitt-TV-selskapet Viasat, med merkevarene Viasat Film, Viasat Fotball og Viasat History. Viasat tilbyr egne kanaler og tredjepartskanaler gjennom kanalpakker p\xc3\xa5 Viasats egen satellitt-TV-plattform, samt via partnersamarbeid med Altibox, NextGenTel, Get og Canal Digital (sattelitt) og RiksTV. Viasat eier og driver ogs\xc3\xa5 str\xc3\xb8mmetjenesten Viaplay, som tilbyr filmer, direktesendt sport, dokumentarer og TV-underholdning over internett._NEWLINE_Fjernsynskanalene TV3, TV6 og Viasat 4 leverer underholdningsprogrammer til norske seere. Med disse kanalene er MTG et av Norges st\xc3\xb8rste mediehus for fri-TV.\n_START_SECTION_\nNettbaserte tjenester\n_START_PARAGRAPH_\nViaplay.no gir tilgang til TV, film og sport fra Viasats kanaler. _NEWLINE_Viagame.no leverer nedlastbare spill, mens Viamo er en app under utvikling som gir brukeren interaktive tilleggstjenester til utvalgte radio- og TV-kanaler, som konkurranser, avstemninger og musikkinformasjon.\n_START_SECTION_\nRadiovirksomhet\n_START_PARAGRAPH_\nP4 Radio Hele Norge er Norges st\xc3\xb8rste kommersielle radiokanal med en daglig dekning p\xc3\xa5 over \xc3\xa9n million lyttere. I l\xc3\xb8pet av en uke lytter mer enn halvparten av Norges befolkning p\xc3\xa5 P4. _NEWLINE_MTG Norge driver ogs\xc3\xa5 lokalradio (P5) med studioer og kontorer i Oslo, Bergen, Trondheim og Stavanger.'